Rower se vinger tydens rooftog afgekapArgieffoto ŉ Vermeende rower se vinger is tydens ŉ winkelrooftog naby Cullinan buite Pretoria, glo deur sy medepligtige met ŉ panga afgesny. “Die rooftog het Saterdag in die vroeë oggendure in Refilwe plaasgevind,” het Johannes Jaftha, ŉ polisiewoordvoerder, Woensdag gesê. “Twee verdagtes het die winkeleienaar, Tesaye Yohannes (23), in sy winkel oorval terwyl hy geslaap het. Hulle het toegang tot die winkel bekom deur die winkel se muur te breek.” Yohannes is tydens die aanval met ŉ panga op sy kop geslaan. “Tydens die onderonsie is een van die verdagtes se vingers glo deur sy medepligtige afgekap. Die polisie het die vinger op die toneel gevind.” Die verdagtes het ŉ onbekende hoeveelheid geld, lugtydkoepons en sigarette gesteel en van die toneel gevlug. Niemand is nog teen Woensdag in verband met die voorval in hegtenis geneem nie. Yohannes is ná die voorval na ŉ hospitaal gehaas, en is reeds ontslaan.